Tuis | Media Releases | ANC het geen idee of Swart Ekonomiese Bemagtiging (SEB) opbou of afbreek nie
ANC het geen idee of Swart Ekonomiese Bemagtiging (SEB) opbou of afbreek nie
In 'n verstommende bekentenis in antwoord op 'n geskrewe vraag oor die beleid van Swart Ekonomiese Bemagtiging (SEB) wat miljoene mense vanuit minderheidsgroepe uit die arbeidsmark sluit, erken die ANC-regering hy het geen idee wat die werklike impak daarvan is nie, sê adv. Anton Alberts, die VF Plus se parlementêre woordvoerder oor handel en nywerheid.
Hy sê die ANC strompel blindelings voort met 'n beleid waarvan hy nie eens weet wat die negatiewe effekte is nie.
Adv. Alberts sê direkte vrae oor SEB, soos of daar navorsing oor die onderwerp gedoen is en of dit ekonomiese groei stimuleer en werk skep, is omseil met retoriek en dit blyk dat die enigste twee ondersoeke wat gedoen is, daarop gemik was om te kyk of bestaande ondernemings aan SEB-bepalings voldoen.
Vrae oor die toekomstige impak van SEB en gepaardgaande werkskepping en ekonomiese groei en op welke navorsing die aannames gegrond is, is bloot beantwoord deur te sê dat transformasie 'stadige voortuitgang' toon en dat die regering nog nie in staat is om die uitwerking daarvan te analiseer nie.
"Die enigste vae idee wat die regering klaarblyklik het oor die vernietigende uitwerking van die beleid van SEB wat die lewe van miljoene mense in minderheidsgemeenskappe negatief geraak en dienslewering grootliks vernietig het, is 'n verslag van die Nasionale Beplanningskommissie oor navorsing wat tussen 2008 en 2012 gedoen is wat daarop dui dat 'armmoede-vlakke in Suid-Afrika verbeter het'.
"Hierdie toedrag van sake is nie aanvaarbaar nie aangesien SEB en Regstellende Aksie (RA) groot dele van die wit en bruin minderheidsgemeenskappe uit die arbeidsmark gedruk en hulle in armoede gedompel het.
"Die VF Plus dring daarop aan dat 'n onafhanklike ondersoek onverwyld na die meriete van SEB gedoen moet word. Tot in hierdie stadium is dit nog net deur die ANC-regering misbruik as instrument om kaders te verryk en die ANC se houvas op die regering sodoende te verskans," sê adv. Alberts.